als_Latn dik_Latn sag_Latn
Propaganda e disa kileve kanabis që kapin me porosi kasnecët e Saimirit s’zhurmojnë dot jehonën që shkakton kapja e tonëve të drogës që nga brigjet e ruajtura prej Edvinit po dërgohen në Itali. Vetëm dje u kapën 1,3 tonë lëndë narkotike, që vlerësohet se ka një vlerë tregu prej 13 milionë dollarësh. Autostrada e drogës mbetet imazhi i vërtetë i një qeverie që ka ardhur në pushtet për të bërë para, pa pyetur për imazhin e shqiptarëve
Kryeministri Rama e ministri Tahiri ngritën në policinë e Shtetit në këmbë për të këputur disa gjethe hashashi në Tepelenë por lejuan me paaftësinë e tyre kamionin me drogë drejt Italisë, nga porti i Durrësit. Policia financiare italiane ka bërë një superaksion për goditjen e një narkotrafikut ndërkombëtar duke sekuestruar një sasi prej 1270 kg kanabis në një kamion shqiptar në Bari. Guardia di Finanzia bën me dije se lënda narkotike ishte paketuar në 1777 pako. Autoritetet italiane bëjnë me dije se droga kapte vlerën 13 milionë euro dhe vinte nga Shqipëria. Gjatë kontrollit doganor autoritetet italiane kanë vënë re një deformim në rimorkion e kamionit. Hetuesit patën dyshime lidhur me mënyrën e çuditshme të planifikimit të udhëtimit, nisur edhe nga mënyra e ndryshme e mjetit të përdorur për transport, duke bërë kështu një inspektim të plotë të automjetit, me ndihmën e rrezeve X. Pas inspektimit të plotë të mjetit u zbulua një hapësirë shtesë pranë motorit ku ishin fshehur plot 1270 kg marijuanë. Policia italiane ka vënë në pranga shoferin që drejtonte kamionin me lëndën narkotike, një 34-vjeçar shqiptar i cili ndodhet në burgun e Barit për trafik ndërkombëtar droge. Pak ditë më parë prokurori i antimafias së Leçes, Cataldo Motta pranoi publikisht se është rritur sasia e drogës që vjen nga Shqipëria në Itali. “Shqipëria ka kultivim të madh lëndës narkotike dhe është furnitor i madh i kësaj lënde” tha Prokurori i antimafias së Leçes, Cataldo Motta i cili ishte i ftuar në një takim me prokurorët e Ballkanit Perëndimor në Tiranë. Ndërsa më 19 maj gazeta italiane “la Repubblica” raportonte 1 ton kanabis sativa u kapën nga karabinieria e Romës dhe se droga vinte nga autostrada e drogës Itali-Shqipëri dhe disa pako droge ishin me rërë të lagësht deti, që paramendon se nuk ka shumë kohë që janë transportuar nga bregdeti i Ostia për në qendër të Romës. Vlera e drogës, sipas policisë italiane, shkonte përtej 1 milion euro. Prejardhja e lëndës narkotike, sipas gazetës italiane la Repubblica vjen nga rruga detare Shqipëri-Itali, ku gjendet shenja të rërës së lagësht akoma në pako. Është praktikë e përhapur e kontrabandierëve që të lënë ngarkesën në bregdet dhe largohen menjëherë. Për këtë ngarkesë ka një hetim në nivel ndërkombëtarë. Ndërkohë gjeografia e transportit të drogës nga territori shqiptar drejt vendeve të BE-së ka infektuar edhe Gjermaninë, pas kapjes së tonelatave drogë në Itali, Greqi e Kroaci. Ndërkohë në median e vendit fqinj të Italisë, mjaft shpesh, ka lajme për gjetjen dhe sekuestrimin e sasive të mëdha të drogës, tashmë jo vetëm në rajonet jugore të Italisë, në të cilat tradicionalisht mbërrinin gomonet me lëndë narkotike, por edhe në rajonet veriore industriale. Në tre muajt e fundit bilanci i kapjes nga autoritetet italiane është në 23 tonë dhe sipas prokurorisë së antimafias italiane kanali i Otrantos është bërë “një autostradë e drogës”. Ndërsa në bilancin tre mujor të policisë greke statistikat janë të frikshme: 10 tonë drogë të kapur në muajt janar-mars, duke ditur që sasia e sekuestruar është si maja e ajsbergut në sipërfaqe. Ndërkohë akuzat për përfshirje në transportin e drogës kanë prekur dhe ministrinë e Mbrojtjes, e cila duket se nuk ka pasur nën kontroll aeroportin ushtarak të Gjadrit, Lumalasit apo infrastrukturën e saj ushtarake në Gjirokastër, ku sipas raporteve të shërbimeve inteligjente vendase, thuhet se janë nisur avionë të vegjël me ngarkesa të lëndëve narkotike.
als_Latn als_Latn